Publication: Magyar Közlöny
Issue: MK-2003-74 (Year: 2003, Number: 74)
Era: 1990-2004
Section: szóló 2000. évi XCVI. törvény határozza meg. Ebbõl következõen az önkormányzati képviselõ közjogi státuszát
Paragraph Index: 295

1. A rendezetlen köztartozás fennállása a méltatlansági összeférhetetlenség esetkörébe tartozik. A közmegbízatást betöltõ személlyel — miként pl. az országgyûlési vagy az önkormányzati képviselõvel — szemben magasabb fokú erkölcsi, etikai követelményeket kell megfogalmazni. Minden személytõl, de különösen a választáson alapuló, alkotmányjogilag fontos közmegbízatást betöltõ személytõl elvárható, hogy köztartozásait rendezze, az állam, illetve az önkormányzat felé fennálló fizetési kötelezettségeit maradéktalanul teljesítse. A rendezetlen köztartozás méltatlanná teszi a személyt arra, hogy közmegbízatást töltsön be, ennek jogi megfogalmazása a köztartozás, mint összeférhetetlenségi ok megállapítása. A köztartozás megfizetésének elmaradása miatti összeférhetetlenség másképpen, mint a képviselõi státusz megszüntetésével, nem oldható fel. Mivel a szankció kizárólag a mandátum megszûnése lehet, a rendezetlen köztartozáshoz kapcsolódó szabályozás minden esetben érinti a képviselõ közjogi státuszát. Ebbõl következõen a speciálisan a képviselõk köztartozásához kapcsolódó bármely kérdést — így például azt, hogy az önkormányzati képviselõk esetében is összeférhetetlenségi oknak tekinti-e a jogalkotó vagy sem —, mint a képviselõ közjogi státuszát érintõ kérdést csak törvény szabályozhat.

Source: https://magyarkozlony.hu/hivatalos-lapok/20e1af0973255da062f16d82cae6a6ad52cf887e/dokumentumok/540c06180bbe576bebe66fa3c10801ae317bd8f5/letoltes